KOMMISSIONENS FORORDNING (EF) Nr. 158/95 af 31. januar 1995 om overgangsforanstaltninger for afskaffelse af justeringsfaktoren for landbrugsomregningskurserne

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3813/92 af 28. december 1992 om den regningsenhed og de omregningskurser, der skal anvendes i den fælles landbrugspolitik (1), senest ændret ved forordning (EF) nr. 150/95 (2), særlig artikel 13, stk. 1, og artikel 12, og

ud fra følgende betragtninger:

De ændringer af landbrugsomregningskurserne, der gennemføres pr. 1. februar 1995, jf. artikel 3 i forordning (EØF) nr. 3813/92, udlignes for de flestes vedkommende af ændringer af priserne eller beløbene i ecu; for at forenkle anvendelsen af disse ændringer bør der ikke ske tilpasning af de forud fastsatte landbrugsomregningskurser i den seneste referenceperiode i januar 1995, jf. artikel 15, stk. 1, i Kommissionens forordning (EØF) nr. 1068/93 af 30. april 1993 om fastsættelse og anvendelse af de omregningskurser, der skal anvendes i landbrugssektoren (3), senest ændret ved forordning (EF) nr. 157/95 (4);

der er en række landbrugsomregningskurser, der kan forudfastsættes inden den 1. februar 1995 og anvendes efter denne dato; ifølge artikel 15, stk. 2, i forordning (EØF) nr. 1068/93 skal disse forudfastsatte landbrugsomregningskurser sammenholdes med de grænser, der er fastlagt på basis af de landbrugsomregningskurser, der fastsættes fra den 1. februar 1995; ifølge artikel 3 i forordning (EØF) nr. 3813/92 skal de landbrugsomregningskurser, der fastsættes fra den 1. februar 1995, ikke længere justeres med den tidligere gældende justeringsfaktor på 1,207509; de tilpasningsgrænser, der anvendes for landbrugsomregningskurser forudfastsat inden den 1. februar 1995, skal dog justeres med den pågældende justeringsfaktor;

det bør undgås, at der opstår administrative komplikationer i nogle medlemsstater i forbindelse med anvendelsen af prisniveauet fra den 1. februar 1995;

i Rådets forordning (EØF) nr. 1766/92 af 30. juni 1992 om den fælles markedsordning for korn (5), senest ændret ved forordning (EF) nr. 1866/94 (6), og Rådets forordning (EØF) nr. 1418/76 af 21. juni 1976 om den fælles markedsordning for ris (7), senest ændret ved forordning (EF) nr. 1869/94 (8), er det fastsat, at de forudfastsatte importafgifter og restitutioner reguleres dels på dagen for indgivelse af ansøgningen, dels på import- eller eksporttidspunktet; den del af forhøjelsen af tærskelpriserne i ecu pr. 1. februar 1995, som udlignes af en tilpasning af landbrugsomregningskurserne, bør ikke tages i betragtning, jf. forordning (EØF) nr. 3813/92;

i artikel 5 i Rådets forordning (EØF) nr. 2169/81 af 27. juli 1981 om fastsættelse af almindelige regler for støtteordningen vedrørende bomuld (9), senest ændret ved forordning (EØF) nr. 1554/93 (10), fastsættes det, at støttebeløbet er det, der gælder på datoen for indgivelse af støtteansøgningen; ifølge artikel 15 i Kommissionens forordning (EØF) nr. 1201/89 af 3. maj 1989 om gennemførelsesbestemmelser for støtteordningen for bomuld (11), senest ændret ved forordning (EØF) nr. 2046/93 (12), er den udløsende begivenhed for, hvilken landbrugsomregningskurs der skal anvendes for støtten, indgivelsen af ansøgningen om anbringelse under kontrol, som kan finde sted inden indgivelse af støtteansøgningen; ved anvendelse af en landbrugsomregningskurs justeret med justeringsfaktoren 1,207509 bør støttebeløbet i ecu efter den 1. februar 1995 reduceres med incidensen af nævnte justeringsfaktor;

bestemmelserne i denne forordning bør anvendes samtidig med de ændringer af forordning (EØF) nr. 3813/92, der blev indført ved forordning (EF) nr. 150/95;

de i denne forordning fastsatte foranstaltninger er i overensstemmelse med udtalelse fra de berørte forvaltningskomitéer -

UDSTEDT FØLGENDE FORORDNING:

Artikel 1

Artikel 15, stk. 1, i forordning (EØF) nr. 1068/93 anvendes ikke for så vidt angår alle tilpasninger af landbrugsomregningskursen den 1. februar 1995.

Artikel 2

1. Ecu-kurserne, der ifølge artikel 15, stk. 2, i forordning (EØF) nr. 1068/93 pr. 1. februar 1995 erstatter de landbrugsomregningskurser, der er blevet forudfastsat inden denne dato, justeres med justeringsfaktoren 1,207509.

2. Kommissionen fastsætter de i stk. 1 nævnte kurser ud fra de landbrugsomregningskurser, der fastsættes for perioden 1. februar til 30. april 1995.

Artikel 3

Uanset artikel 18, stk. 1, i forordning (EØF) nr. 1068/93 kan medlemsstaterne, såfremt den landbrugsomregningskurs, der gælder for en pris eller et beløb inden den 1. februar 1995, svarer til den landbrugsomregningskurs, der anvendes den 31. januar 1995, divideret med justeringsfaktoren 1,207509, yde nævnte pris eller beløb uden at justere den i henhold til artikel 13, stk. 2, i forordning (EØF) nr. 3813/92 og omregnet til national valuta med den landbrugsomregningskurs, der er gældende den 31. januar 1995.

Denne artikel anvendes indtil:

- den 1. januar 1996 for de beløb, der ikke er omfattet af et produktionsår

- begyndelsen af produktionsåret 1996 for de priser og beløb, hvor produktionsåret begynder i januar 1996

- begyndelsen af produktionsåret 1995/96 i de øvrige tilfælde.

Artikel 4

Hvad angår tilpasningen af de importafgifter og restitutioner, jf. artikel 12 og 13 i forordning (EØF) nr. 1766/92 og artikel 13 og 17 i forordning (EØF) nr. 1418/76, der er forudfastsat inden den 1. februar 1995, og som anvendes ved en ind- eller udførsel fra denne dato, bør den del af forhøjelsen af tærskelprisen, som skyldes anvendelsen af justeringsfaktoren 1,207509, ikke tages i betragtning.

Artikel 5

For støtteansøgninger for bomuld, der fra den 1. februar 1995 indgives for en mængde, for hvilken der inden denne dato er indgivet en ansøgning om anbringelse under kontrol, er støttebeløbet det på datoen for indgivelse af støtte gældende divideret med 1,207509.

Artikel 6

Denne forordning træder i kraft den 1. februar 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 31. januar 1995.

På Kommissionens vegne

Franz FISCHLER

Medlem af Kommissionen

(1) EFT nr. L 387 af 31. 12. 1992, s. 1.

(2) EFT nr. L 22 af 31. 1. 1995, s. 1.

(3) EFT nr. L 108 af 1. 5. 1993, s. 106.

(4) Se side 1 i denne Tidende.

(5) EFT nr. L 181 af 1. 7. 1992, s. 21.

(6) EFT nr. L 197 af 30. 7. 1994, s. 1.

(7) EFT nr. L 166 af 25. 6. 1976, s. 1.

(8) EFT nr. L 197 af 30. 7. 1994, s. 7.

(9) EFT nr. L 211 af 31. 7. 1981, s. 2.

(10) EFT nr. L 154 af 25. 6. 1993, s. 23.

(11) EFT nr. L 123 af 4. 5. 1989, s. 23.

(12) EFT nr. L 185 af 28. 7. 1993, s. 19.